Title: ประกาศกระทรวงเกษตรและสหกรณ์ เรื่อง กำหนดแนวปฏิบัติในการนำเข้าสัตว์น้ำหรือผลิตภัณฑ์สัตว์น้ำสำหรับเรือประมงที่ทำการประมงพื้นบ้านโดยรัฐเจ้าของธงที่มีอาณาเขตติดต่อกับราชอาณาจักรไทย พ.ศ. 2559

ประกาศกระทรวงเกษตรและสหกรณ์

ประกาศกระทรวงเกษตรและสหกรณ์
เรื่อง
กำหนดแนวปฏิบัติในการนำเข้าสัตว์น้ำหรือผลิตภัณฑ์สัตว์น้ำสำหรับเรือประมง
ที่ทำการประมงพื้นบ้านโดยรัฐเจ้าของธงที่มีอาณาเขตติดต่อกับราชอาณาจักรไทย
พ.ศ. ๒๕๕๙

อาศัยอำนาจตามความในมาตรา
๙๗ แห่งพระราชกำหนดการประมง พ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกประกาศไว้
ดังต่อไปนี้

ข้อ
๑  ให้เรือประมงที่ทำการประมงพื้นบ้านซึ่งมีขนาดต่ำกว่าสิบตันกรอส
โดยรัฐเจ้าของธงที่มีอาณาเขตติดต่อกับราชอาณาจักรไทย
ซึ่งทำการประมงในทะเลที่อยู่ในเขตของราชอาณาจักรกัมพูชา สหพันธรัฐมาเลเซีย และสาธารณรัฐแห่งสหภาพเมียนมาร์
ที่ประสงค์จะนำสัตว์น้ำหรือผลิตภัณฑ์สัตว์น้ำเข้ามาในราชอาณาจักรไม่ต้องปฏิบัติตามมาตรา
๙๕ แห่งพระราชกำหนดการประมง พ.ศ. ๒๕๕๘

ข้อ
๒  ในการนำสัตว์น้ำหรือผลิตภัณฑ์สัตว์น้ำเข้ามาในราชอาณาจักรตามข้อ
๑ ให้เจ้าของเรือหรือผู้ควบคุมเรือยื่นคำขออนุญาตพร้อมด้วยเอกสารดังต่อไปนี้
ต่อพนักงานเจ้าหน้าที่ ณ ด่านตรวจสัตว์น้ำ
(๑)
ใบจดทะเบียนเรือหรือใบอนุญาตทำการประมง หรือ
(๒)
เอกสารที่รัฐเจ้าของธงรับรองว่าสัตว์น้ำนั้นมิได้มาจากการทำการประมงโดยมิชอบด้วยกฎหมาย

ข้อ
๓[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๘
มกราคม พ.ศ. ๒๕๕๙
พลเอก ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑. คำขออนุญาตนำเข้าสัตว์น้ำหรือผลิตภัณฑ์สัตว์น้ำสำหรับเรือประมงที่ทำการประมงพื้นบ้านโดยรัฐเจ้าของธงที่มีอาณาเขตติดต่อกับราชอาณาจักรไทย

(ดูข้อมูลจากภาพกฎหมาย)

กัญฑรัตน์/ปริยานุช/จัดทำ
๑๓ มกราคม ๒๕๕๙

นุสรา/ตรวจ
๒๗ เมษายน ๒๕๕๙

[๑] ราชกิจจานุเบกษา
เล่ม ๑๓๓/ตอนพิเศษ ๖ ง/หน้า ๒/๑๑ มกราคม ๒๕๕๙